Document ID: 32004D0370

Kommissionens beslutning
af 15. april 2004
om godkendelse af metoder til klassificering af svinekroppe i Det Forenede Kongerige
(meddelt under nummer K(2004) 1340)
(Kun den engelske udgave er autentisk)
(2004/370/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3220/84 af 13. november 1984 om fastsættelse af Fællesskabets handelsklasseskema for svinekroppe(1), særlig artikel 5, stk. 2, og
ud fra følgende betragtninger:
(1) Ved artikel 2, stk. 3, i forordning (EØF) nr. 3220/84 er det fastsat, at klassificeringen af svinekroppe sker ved bestemmelse af indholdet af magert kød efter statistisk afprøvede beregningsmetoder, der er baseret på fysisk måling af en eller flere af svinekroppens anatomiske dele. Kun klassificeringsmetoder med en vis maksimal tolerance for statistiske beregningsfejl kan godkendes. Denne tolerance er fastlagt i artikel 3 i Kommissionens forordning (EØF) nr. 2967/85 af 24. oktober 1985 om fastsættelse af gennemførelsesbestemmelser til Fællesskabets handelsklasseskema for svinekroppe(2).
(2) Ved beslutning 88/234/EØF(3) godkendte Kommissionen anvendelsen af fem metoder til klassificering af svinekroppe i Storbritannien og tre metoder i Nordirland.
(3) Det Forenede Kongerige har anmodet Kommissionen om at godkende anvendelsen af nye formler for de apparater, der anvendes til klassificering af svinekroppe i Storbritannien, og har afgivet de oplysninger, der skal forelægges i henhold til artikel 3 i forordning (EØF) nr. 2967/85. En undersøgelse af denne anmodning har vist, at betingelserne for anvendelse af de nye formler er opfyldt.
(4) I henhold til artikel 2 i forordning (EØF) nr. 3220/84 kan medlemsstaterne bemyndiges til at fastsætte en anden udskæring af svinekroppe end den i nævnte artikel omhandlede standardudskæring, når handelssædvane eller tekniske krav gør en sådan fravigelse hensigtsmæssig.
(5) I Det Forenede Kongerige kræver normal handelspraksis ikke, at tungen fjernes fra svinekroppen. Dette bør tages i betragtning ved tilpasning af vægten i forbindelse med standardudskæringen.
(6) Artikel 2, stk. 3, i forordning (EØF) nr. 2967/85 fastsætter som undtagelse fra stk. 1 og 2 i samme artikel, at vægten af den afkølede svinekrop kan beregnes på grundlag af et på forhånd fastlagt skema for fradrag i absolut vægt, forudsat at de fradrag, der fastsættes for hver vægtklasse, så vidt muligt svarer til de fradrag, der er beregnet i procent. Det Forenede Kongerige har underrettet Kommissionen om fastlæggelsen af et sådant skema.
(7) Apparater og klassificeringsmetoder må kun ændres ved en ny kommissionsbeslutning vedtaget på baggrund af de indhøstede erfaringer. Den foreliggende godkendelse kan derfor tilbagekaldes.
(8) Af klarhedshensyn bør der vedtages en ny beslutning, og beslutning 88/234/EØF bør derfor ophæves.
(9) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Svinekød -
VEDTAGET FØLGENDE BESLUTNING:
Artikel 1
Brugen af følgende metoder til klassificering af svinekroppe i henhold til forordning (EØF) nr. 3220/84 godkendes i Det Forenede Kongerige med undtagelse af Nordirland:
- apparatet "Intrascope (Optical Probe)" med tilhørende beregningsmetoder, jf. bilag I, del 1,
- apparatet "Fat-O-Meater (FOM)" med tilhørende beregningsmetoder, jf. bilag I, del 2,
- apparatet "Hennessy Grading Probe (HGP 4)" med tilhørende beregningsmetoder, jf. bilag I, del 3,
- apparatet "CSB Ultra-Meater" med tilhørende beregningsmetode, jf. bilag I, del 4,
- apparatet "Fully automatic ultrasonic carcass grading" (Autofom) med tilhørende beregningsmetoder, jf. bilag I, del 5.
Med hensyn til apparatet "CSB Ultra-Meater" skal det efter afslutningen af målingen være muligt på slagtekroppen at kontrollere, at apparatet har målt værdierne x1 og x2 på det sted, der er fastsat i bilag I, del 4, punkt 3. Målestedet skal derfor afmærkes samtidig med, at målingen foretages.
Artikel 2
Brugen af følgende metoder til klassificering af svinekroppe i Nordirland i henhold til forordning (EØF) nr. 3220/84 godkendes:
- apparatet "Intrascope (Optical Probe)" med tilhørende beregningsmetoder, jf. bilag II, del 1,
- apparatet "Mark II Ulster Probe" med tilhørende beregningsmetoder, jf. bilag II, del 2,
- apparatet "Fat-O-Meater (FOM)" med tilhørende beregningsmetoder, jf. bilag II, del 3.
Artikel 3
Uanset den i artikel 2 i forordning (EØF) nr. 3220/84 omhandlede standardudskæring kan svinekroppe i Det Forenede Kongerige Storbritannien og Nordirland udskæres med tunge før vejning og klassificering. For at kunne fastsætte priserne på svinekroppe på et sammenligneligt grundlag nedsættes den konstaterede vægt af den varme krop med 0,3 kg.
Artikel 4
Uanset den i artikel 2, stk. 1, i forordning (EØF) nr. 3220/84 omhandlede standardudskæring er det ikke nødvendigt at fjerne flomme, nyrer og mellemgulv fra svinekroppen før vejning og klassificering. For at kunne fastsætte priserne på svinekroppe på et sammenligneligt grundlag nedsættes den konstaterede vægt af den varme krop:
- for svinekroppe op til 56 kg: med 0,7 kg,
- for svinekroppe fra 56,5 til 74,5 kg: med 1,1 kg,
- for svinekroppe på 75 kg og derover: med 1,6 kg.
Artikel 5
Uanset artikel 2, stk. 1 og 2, i forordning (EØF) nr. 2967/85 beregnes vægten af den afkølede svinekrop i Det Forenede Kongerige Storbritannien og Nordirland på basis af det skema for absolutte fradrag i vægten af den varme krop, der er anført i bilag III.
Artikel 6
Der tillades ingen ændringer af apparaterne eller beregningsmetoderne.
Artikel 7
Beslutning 88/234/EØF ophæves.
Artikel 8
Denne beslutning er rettet til Det Forenede Kongerige Storbritannien og Nordirland.
Udfærdiget i Bruxelles, den 15. april 2004.

Labels: 18
3
17
1